Bør man komme bagerst i køen til eksempelvis et nyt hjerte eller en ny lever, hvis man ikke selv er registreret som organdonor?

Det foreslår organdonorforeningen 7liv, som mener, at ikke-donorer kører på frihjul, hvis de selv ønsker at modtage et organ uden selv at være villige til at afgive et. Det skriver Kristeligt Dagblad.

Læs også : Organdonorer skal hædres med deres egen dag

- Det er en argumentation mod free-riders. Hvis man selv vil efterstræbe at modtage et organ, men ikke aflevere, kører man på fribillet. Man ønsker ikke at bidrage til den sociale aktivitet, der er forudsætningen for, at vi har organer til rådighed. Derfor er argumentationen, at så bør den person komme sidst i køen, siger Peter J. Hancke Rossel, der er bestyrelsesmedlem i 7liv og lektor emeritus ved Institut for Folkesundhedsvidenskab på Københavns Universitet, til Kristeligt Dagblad.

Forening: Det handler om forpligtelse fremfor rettighed

Foreningen 7liv blev stiftet i 2013 og har en vision om at fjerne ventelisterne til organdonation. I dag skal alle danskere nemlig aktivt tilmelde sig donorregisteret, hvis de ønsker at være organdonorer.

I stedet ønsker foreningen 7liv et system, hvor alle mennesker i Danmark automatisk bliver tilmeldt som organdonorer, når de fylder 18 år.

Læs også : Mie er organdonor: Organspild er dybt tragisk